HU Az Európai Unió Hivatalos Lapja C 304/9

Értesítés az Indiából, Indonéziából, a Koreai Köztársaságból, Malajziából, Tajvanról és Thaiföldről származó egyes polietilén-tereftalátok behozatalára alkalmazandó dömpingellenes intézkedések megszűnésére irányuló felülvizsgálat kezdeményezéséről, valamint a Koreai Köztársaságból és Tajvanról származó egyes polietilén-tereftalátok behozatalára alkalmazandó dömpingellenes intézkedések részleges időközi felülvizsgálat kezdeményezéséről

(2005/C 304/04)

Az Indiából, Indonéziából, a Koreai Köztársaságból, Malajziából, Tajvanról és Thaiföldről (a továbbiakban: az érintett országok) származó egyes polietilén-tereftalátok behozatalára alkalmazandó hatályos dömpingellenes intézkedések közelgő lejártáról szóló értesítés közzétételét (1) követően a legutóbb a 461/2004/EK tanácsi rendelettel (2) módosított, az Európai Közösségben tagsággal nem rendelkező országokból érkező támogatott behozatallal szembeni védelemről szóló 384/96/EK tanácsi rendelet (3) (a továbbiakban: az alaprendelet) 11. cikkének (2) és (3) bekezdése értelmében a Bizottsághoz felülvizsgálati kérelem érkezett.

1. Felülvizsgálati kérelem

A kérelmet 2005. augusztus 30-án nyújtotta be a PlasticsEurope polietilén-tereftalát (PET)-bizottsága (a továbbiakban: a kérelmező) azon gyártók nevében, akik a teljes közösségi polietilén-tereftalát-előállítás többségi – ebben az esetben több mint 90 %-át meghaladó – arányát teszik ki.

2. A termék

A felülvizsgálat tárgyát képező termék a DIN (Deutsche Industrienorm) 53728 szabvány szerint a 78 ml/g vagy annál magasabb viszkozitási együtthatóval rendelkező, Indiából, Indonéziából, a Koreai Köztársaságból, Malajziából, Taivanról és Thaiföldről származó polietilén-tereftalát (a továbbiakban: az érintett termék), amelyet jelenleg a 3907 60 20 KN-kód alá sorolnak. Ez a KN-kód csak tájékoztató jellegű.

3. Jelenlegi intézkedések

A jelenleg hatályos intézkedések a legutóbb az 1646/2005/EK tanácsi rendelettel (4) módosított 2604/2000/EK tanácsi rendelettel (5) kivetett végleges dömpingellenes vámok és a legutóbb a 2005/697/EK tanácsi határozattal (6) módosított 2000/745/EK tanácsi határozat (7) által elfogadott kötelezettségvállalások.

4. A felülvizsgálat okai

4.1. Az intézkedés megszűnésére irányuló felülvizsgálat okai

A kérelem azon alapul, hogy az intézkedések hatályvesztése valószínűsíthetően a dömping és a Közösség gazdasági ágazatát érő kár folytatódását vagy megismétlődését eredményezné.

A dömpingre vonatkozó állítás a Korai Köztársaság és Tajvan esetében a számított rendes értéknek az érintett termék Közösségbe való értékesítése során érvényesített exportáraival való összehasonlításán alapul.

Ezen az alapon a kiszámított dömpingár-különbözet a Koreai Köztársaság és Tajvan vonatkozásában jelentős.

India esetében az ismételt dömping valószínűségének bizonyítása során a kérelmező a Törökországba, Romániába, az Egyesült Arab Emirátusokba, Izraelbe és az Amerikai Egyesült Államokba irányuló export árait használta fel, tekintettel arra, hogy India jelenleg nem importál jelentős mennyiségben az EK-ba.

Indonézia esetében az ismételt dömping valószínűségének bemutatása során a kérelmező a Japánba, az Amerikai Egyesült Államokba, Malajziába, Ausztráliába és Törökországba irányuló export árait használta fel, tekintettel arra, hogy Indonézia jelenleg nem importál jelentős mennyiségben az EK-ba.

Malajzia esetében az ismételt dömping valószínűségének bizonyítása során a kérelmező az Iránba irányuló export árait használta fel, tekintettel arra hogy Malajzia jelenleg nem importál jelentős mennyiségben az EK-ba.

Thaiföld esetében az ismételt dömping valószínűségének bizonyítása során a kérelmező a Japánba és az Amerikai Egyesült Államokba irányuló export árait használta fel, tekintettel arra, hogy Thaiföld jelenleg nem importál jelentős mennyiségben az EK-ba.

A dömping megismétlődésére vonatkozó állítás India, Malajzia és Thaiföld esetében a számított rendes érték, valamint az érintett terméknek a fenti, harmadik országokba export céljából való értékesítése során érvényesített exportárak közötti összehasonlításon alapul.

A rendes értékeknek az exportárakkal való fenti összehasonlítása alapján – amely Indiában, Indonéziában, Malajziában és Thaiföldön dömpingre utal – a kérelmező valószínűnek tartja, hogy a dömping megismétlődik.

A kérelmező ezenkívül azt is állítja, hogy a dömping várhatóan további károkat okoz. Ebben a tekintetben a kérelmező olyan bizonyítékokat mutat be, amelyek szerint az intézkedések elévülésével az érintett termék jelenlegi behozatali szintje valószínűsíthetően megemelkedik az érintett országok kihasználatlan kapacitása és a gyártási kapacitás terén a közelmúltban megvalósult beruházások miatt.

A kérelmező szerint az érintett termék behozatala valószínűleg azon hatályos intézkedések révén is megnövekszik, amelyek az érintett országokból származó hasonló termékeknek az Európai Unión kívüli szokásos piacokra (pl. a Kínai Népköztársaság) való behozatalára vonatkoznak. Mindez azt eredményezheti, hogy a jövőben a más harmadik országokból származó kivitel is a Közösségbe irányul majd.

Azt állítják továbbá, hogy a Koreai Köztársaságból és Tajvanról származó importmennyiség – az egyéb következmények mellett – továbbra is negatívan hatott a Közösség gazdasági ágazatának piaci részesedésére, ami rendkívül kedvezőtlen hatással van a Közösségi gazdasági ágazat pénzügyi és foglalkoztatottsági helyzetére.

Ezen kívül a kérelmező azt állítja, hogy a kár elsősorban az intézkedéseknek köszönhetően szűnt meg, és hogy – amennyiben az intézkedések elévülnek – az érintett országokból származó számottevő, dömpingáras behozatal bármely megismétlődése valószínűsíthetően a Közösség gazdasági ágazatának további ismételt sérelméhez vezetne.

4.2. A részleges időközi felülvizsgálat okai

A kérelmező információval szolgált arról, hogy az érintett termék Tajvanról származó behozatala és a Koreai Köztársaság három exportáló gyártója (azaz a Daehan Synthetic Fiber Co. Ltd, a SK Chemicals Co. Ltd és a KP Chemical Corp.) tekintetében az intézkedések szintje már nem elegendő a káros dömping ellensúlyozásához.

5. Az eljárás

Miután a tanácsadó bizottsággal folytatott konzultációt követően megállapítást nyert, hogy elegendő bizonyíték áll rendelkezésre a dömpinggel kapcsolatos szempontokra korlátozódó, és a Tajvanról, valamint a fent említett három koreai exportáló gyártótól származó behozatalra vonatkozó, az intézkedések megszűnésére irányuló felülvizsgálat, valamint egy részleges időközi felülvizsgálat kezdeményezéséhez, a Bizottság az alaprendelet 11. cikkének (2) és (3) bekezdése értelmében felülvizsgálatot kezdeményez.

5.1. A dömpinget valamint a dömping és a károkozás valószínűségét megállapító eljárás

Az intézkedések megszűnésére irányuló felülvizsgálat megállapítja, hogy az intézkedések megszűnése valószínűsíthetően vagy nem valószínűsíthetően a dömping és a károkozás folytatódásához vagy megismétlődéséhez vezet-e. Az időközi felülvizsgálat megállapítja, hogy az érintett terméknek a Tajvanról, illetve a fent említett három koreai köztársaságbeli exportáló gyártótól származó behozatala tekintetében az intézkedések szintje elegendő-e a káros dömping ellensúlyozásához.

a) Mintavétel

Tekintettel az eljárásban érintett felek nyilvánvalóan nagy számára, a Bizottság úgy határozhat, hogy az alaprendelet 17. cikkével összhangban mintavételt végez.

i. Mintavétel az Indiában, Indonéziában, a Koreai Köztársaságban és a Tajvanon tevékenykedő exportőrök/gyártók tekintetében

Annak érdekében, hogy a Bizottság eldönthesse, hogy szükséges-e a mintavétel, és amennyiben igen, kiválassza a mintát, minden exportőr/gyártó vagy a nevükben eljáró képviselő köteles jelentkezni a Bizottságnál, valamint a 6. b) pont i. alpontjában megállapított határidőn belül és a 7. pontban megjelölt formátumokban kötelesek társaságukról vagy társaságaikról a következő információkat megadni:

— név, cím, e-mail cím, telefon- és faxszám és a kapcsolattartó személy,

— az érintett termék forgalma a helyi pénznemben kifejezve és a 2004. október 1. és 2005. szeptember 30. közötti időszak alatt a közösségi piacra és más országokba (külön) szánt exportként értékesített érintett termék tonnában kifejezett mennyisége,

— az érintett termék forgalma a helyi pénznemben kifejezve, valamint a 2004. október 1. és 2005. szeptember 30. közötti időszak alatt a hazai piacon értékesített érintett termék tonnában kifejezett mennyisége,

— az érintett termék forgalma a helyi pénznemben kifejezve és a 2004. október 1. és 2005. szeptember 30. közötti időszak alatt más harmadik országokba értékesített érintett termék tonnában kifejezett mennyisége,

— a vállalat szándékában áll-e egyéni különbözetet igényelni (egyéni különbözetet csak gyártók igényelhetnek) (8),

— a vállalat tevékenységeinek pontos leírása a következő szempontok alapján: az érintett termék előállítása és tonnában kifejezett gyártási mennyisége, a gyártási kapacitás és az annak terén megvalósult beruházások 2004. október 1. és 2005. szeptember 30. között,

— az érintett termék előállításában és/vagy értékesítésében (export és/vagy hazai piac) érdekelt valamennyi kapcsolt vállalat (9) neve és tevékenységeinek pontos leírása,

— bármely más idevágó információ, amely segítheti a Bizottságot a minta kiválasztásában,

— a fentiekben ismertetett információk közlése által a vállalat hozzájárul ahhoz, hogy a mintavétel rá is kiterjedjen. Amennyiben a vállalatot a mintavételben való részvétel céljából kiválasztják, ki kell töltenie egy kérdőívet, és hozzá kell járulnia ahhoz, hogy válaszának hitelességét helyszíni vizsgálat keretében ellenőrizzék. Ha a vállalat jelzi, hogy nem járul hozzá ahhoz, hogy a mintavétel rá is kiterjedjen, azt úgy kell tekinteni, hogy megtagadta az együttműködést a vizsgálat során. Az együttműködés megtagadásának következményeit a 8. pont ismerteti.

Az indiai, indonéz, koreai köztársaságbeli és tajvani exportőri/gyártói minta kiválasztásának szempontjából fontos információk megszerzése érdekében a Bizottság ezen kívül kapcsolatba lép ezen exportáló országok hatóságaival, és az exportőrök/gyártók bármely ismert szervezetével.

ii. Mintavétel az importőrök tekintetében

Annak érdekében, hogy a Bizottság eldönthesse, szükséges-e mintavétel, és amennyiben igen, kiválasszon egy mintát, felkéri az importőröket, illetve a nevükben eljáró képviselőt, hogy jelentkezzenek a Bizottságnál, és vállalatukról vagy vállalataikról a 6. b) pont i. alpontjában megállapított határidőn belül és a 7. pontban ismertetett formában bocsássák rendelkezésére az alábbi adatokat:

— név, cím, e-mail cím, telefon- és faxszám és a kapcsolattartó személy,

— a vállalat euróban kifejezett teljes forgalma 2004. október 1. és 2005. szeptember 30. között,

— az alkalmazottak teljes létszáma,

— a vállalat tevékenységének pontos ismertetése az érintett terméket illetően,

— az Indiából, Indonéziából, a Koreai Köztársaságból, Malajziából, Tajvanról és Thaiföldről származó importált érintett termék 2004. október 1. és 2005. szeptember 30. között a közösségi piacra való behozatalának és az ott megvalósult viszonteladásának tonnában kifejezett mennyisége és euróban kifejezett értéke,

— az érintett termék gyártásában és/vagy értékesítésében érintett valamennyi kapcsolt vállalat (10) neve és pontos tevékenysége,

— bármely más idevágó információ, mely segítheti a Bizottságot a minta összetételének meghatározásában,

— a fentiekben ismertetett információk közlése által a vállalat hozzájárul ahhoz, hogy a mintavétel rá is kiterjedjen. Amennyiben a vállalatot a mintavételben való részvétel céljából kiválasztják, ki kell töltenie egy kérdőívet, és hozzá kell járulnia ahhoz, hogy válaszának hitelességét helyszíni vizsgálat keretében ellenőrizzék. Ha a vállalat jelzi, hogy nem járul hozzá ahhoz, hogy a mintavétel rá is kiterjedjen, azt úgy kell tekinteni, hogy megtagadta az együttműködést a vizsgálat során. Az együttműködés megtagadásának következményeit a 8. pont ismerteti.

Annak érdekében, hogy az importőrök mintájának kiválasztásához az általa szükségesnek tartott információkat megszerezze, a Bizottság emellett kapcsolatba lép az importőrök ismert egyesületeivel.

iii. A közösségi gyártók esetében végzett mintavétel

Tekintettel a kérelmet támogató közösségi gyártók nagy számára, a Bizottság a Közösségi gazdasági ágazatát ért kárt mintavétel segítségével szándékozik kivizsgálni.

Annak érdekében, hogy a Bizottság kiválaszthassa a mintát, minden közösségi gyártó köteles jelentkezni a Bizottságnál, valamint a 6. b) pont i. alpontjában megállapított határidőn belül köteles vállalatáról vagy vállalatairól a következő információkat megadni:

— név, cím, e-mail cím, telefon- és faxszám és a kapcsolattartó személy,

— a vállalat euróban kifejezett teljes forgalma 2004. október 1. és 2005. szeptember 30. között,

— a vállalat tevékenységének pontos ismertetése az érintett termék előállításának vonatkozásában, valamint az érintett termék tonnában kifejezett mennyisége 2004. október 1. és 2005. szeptember 30. között,

— az érintett terméknek a közösségi piacon 2004. október 1. és 2005. szeptember 30. között megvalósult értékesítésének euróban kifejezett értéke,

— az érintett terméknek a közösségi piacon 2004. október 1. és 2005. szeptember 30. között megvalósult értékesítésének tonnában kifejezett mennyisége,

— az érintett termék 2004. október 1. és 2005. szeptember 30. között előállított mennyisége tonnában kifejezve,

— az érintett termék gyártásában és/vagy értékesítésében érintett valamennyi kapcsolt vállalat (11) neve és pontos tevékenysége,

— bármely más idevágó információ, amely segítheti a Bizottságot a minta kiválasztásában,

— a fentiekben ismertetett információk közlése által a vállalat hozzájárul ahhoz, hogy a mintavétel rá is kiterjedjen. Amennyiben a vállalatot a mintavételben való részvétel céljából kiválasztják, ki kell töltenie egy kérdőívet, és hozzá kell járulnia ahhoz, hogy válaszának hitelességét helyszíni vizsgálat keretében ellenőrizzék. Ha a vállalat jelzi, hogy nem járul hozzá ahhoz, hogy a mintavétel rá is kiterjedjen, azt úgy kell tekinteni, hogy megtagadta az együttműködést a vizsgálat során. Az együttműködés megtagadásának következményeit a 8. pont ismerteti.

iv. A minták végső kiválasztása

Ha az érdekelt felek bármelyike a minták kiválasztásával kapcsolatban információt kíván a Bizottság rendelkezésére bocsátani, be kell tartania a 6. b) pont ii. alpontjában meghatározott határidőt.

A Bizottság a minták végső kiválasztását csak azt követően kívánja elvégezni, hogy konzultált azokkal az érintett felekkel, akik jelezték, hogy készek magukat a mintavételi eljárásnak alávetni.

A mintavételben érintett vállalatoknak a 6. b) pont iii. alpontjában meghatározott határidőn belül ki kell tölteniük egy kérdőívet, és a vizsgálat során együttműködést kell tanúsítaniuk.

Kellő együttműködés hiányában a Bizottságnak lehetősége van arra, hogy megállapításait – az alaprendelet 17. cikkének (4) bekezdésével és 18. cikkével összhangban – a rendelkezésére álló tényekre alapozza. A rendelkezésre álló tények alapján tett megállapítások a 8. pontban ismertetett okoknál fogva kedvezőtlenebbnek bizonyulhatnak az érintett fél számára.

b) A kérdőívek

A vizsgálatok elvégzéséhez szükségesnek ítélt információk megszerzése érdekében a Bizottság kérdőíveket küld ki a következő felek részére: a mintában szereplő közösségi gazdasági ágazat és a közösségi gyártók minden ismert szervezete, India, Indonézia, a Koreai Köztársaság és Tajvan mintában szereplő exportőrei/gyártói, a malajziai és thaiföldi exportőrök/gyártók, az exportőrök/gyártók minden ismert szervezete, a mintában szereplő importőrök, az importőrök minden, a kérelemben megnevezett, illetve az e felülvizsgálat tárgyát képező intézkedések meghozatalát eredményező vizsgálatokban együttműködő szervezete, továbbá az érintett exportőr országok hatóságai.

c) Információgyűjtés és meghallgatások

A Bizottság felkéri az érdekelt feleket, ismertessék álláspontjukat, a kérdőívekre adott válaszokon kívül közöljenek további információkat, és állításaikat bizonyítékokkal támasszák alá. Ezen információknak és az ezeket alátámasztó bizonyítékoknak a 6. a) pont ii. alpontjában meghatározott határidőn belül kell a Bizottsághoz beérkezniük.

A Bizottság meghallgathatja továbbá az érdekelt feleket azzal a feltétellel, hogy azok olyan írásos kérelmet nyújtanak be, amely bizonyítja, hogy különös okuk van a meghallgatásra. E kérelmet a 6. a) pontjának iii. alpontjában meghatározott határidőn belül be kell nyújtani.

5.2. Eljárás a közösségi érdek felmérésére

Az alaprendelet 31. cikkével összhangban és abban az esetben, ha a támogatás és a kár folytatódása vagy megismétlődése bizonyítást nyer, döntést kell hozni arról, hogy a dömpingellenes intézkedések fenntartása vagy hatályon kívül helyezése nem lenne-e ellentétes a közösségi érdekekkel. Ebből az okból a Közösség gazdasági ágazata, az importőrök és képviseleti szerveik, továbbá a felhasználói és fogyasztói képviseleti szervek – amennyiben bizonyítani tudják, hogy tevékenységük és az érintett termék között objektív kapcsolat áll fenn – a 6. a) pont ii. alpontjában meghatározott általános határidőn belül jelentkezhetnek a Bizottságnál, és annak információt szolgáltathatnak. Az előbbi mondatban foglaltakkal összhangban fellépő felek a 6. a) pont iii. alpontjában megállapított határidőn belül meghallgatást kérhetnek, ismertetve azokat a konkrét okokat, amelyek meghallgatásukat indokolják. Meg kell jegyezni, hogy a 21. cikk értelmében benyújtott bármely információ csak akkor vehető figyelembe, ha azt a benyújtásakor tényszerű bizonyítékokkal támasztják alá.

6. Határidők

a) Általános határidők

i. A felek számára kérdőív igénylésére

Minden érdekelt félnek, aki nem működött együtt az e felülvizsgálat alá tartozó intézkedésekhez vezető vizsgálatokban, a lehető legrövidebb határidőn belül, de legkésőbb ezen értesítésnek az Európai Unió Hivatalos Lapjában való közzétételét követő 15 napon belül kell igényelnie a kérdőívet.

ii. A felek számára a jelentkezéshez, a kérdőívre adott válaszok és egyéb információk benyújtásához előírt határidő

Eltérő rendelkezés hiányában ezen értesítésnek az Európai Unió Hivatalos Lapjában való közzétételét követő 40 napon belül az érdekelt feleknek – ahhoz, hogy állításaikat a vizsgálat során figyelembe vegyék – fel kell venniük a kapcsolatot a Bizottsággal, elő kell terjeszteniük álláspontjukat, és be kell nyújtaniuk a Bizottsághoz a kitöltött kérdőíveket, valamint bármely egyéb információt. Figyelembe kell venni, hogy az alaprendeletben megállapított eljárási jogok többségének gyakorlása attól függ, hogy a felek a fent említett időtartamon belül jelentkeznek-e.

A mintavételben való részvételre kiválasztott vállalatoknak a kérdőívre adott válaszokat a 6. b) pont iii. alpontjában megállapított határidőn belül kell benyújtaniuk a Bizottságnak.

iii. Meghallgatások

Az említett 40 napos határidőn belül az érdekelt felek kérelmezhetik továbbá azt is, hogy a Bizottság a kérdéssel kapcsolatban hallgassa meg őket.

b) A mintavétellel kapcsolatos speciális határidő

i Az 5.1. bekezdés a) pontjának i., ii. és iii. alpontjában meghatározott információknak a Bizottsághoz az értesítésnek az Európai Unió Hivatalos Lapjában való közzétételétől számított 15 napon belül kell beérkeznie, mivel a Bizottság konzultálni kíván azokkal az érintett felekkel, akik részt kívánnak venni abban a mintában, amelyet az értesítésnek az Európai Unió Hivatalos Lapjában való közzétételétől számított 21 napon belül a Bizottság véglegesen kiválaszt.

ii Az 5.1. a) pont iv. alpontjában említett minden más, a minta összetételének meghatározása szempontjából fontos információnak az ezen értesítésnek az Európai Unió Hivatalos Lapjában való közzétételét követő 21 napon belül be kell érkeznie a Bizottsághoz.

iii A mintavételben érintett felek kérdőívekre adott válaszainak 37 napon belül be kell érkezniük a Bizottsághoz azt követően, hogy a feleket mintába történő felvételükről értesítették.

7. Írásbeli beadványok, kérdőívekre adott válaszok és levelezés

Az érdekelt felek valamennyi beadványát és kérelmét írásban kell benyújtani (nem elektronikus formátumban, kivéve ha másképp határozzák meg), és fel kell tüntetni az érdekelt fél nevét, címét, e-mail címét, telefon- és faxszámát. Az érdekelt felek valamennyi bizalmas írásos beadványát – beleértve az ezen értesítésben kért információkat, a kérdőívekre adott válaszokat és a leveleket – „Limited” (12) (Korlátozott hozzáférés) jelöléssel kell ellátni, és az alaprendelet 19. cikke (2) bekezdésének megfelelően ezekhez nem bizalmas jellegű változatot is rendelkezésre kell bocsátani, amelyet „FOR INSPECTION BY THE INTERESTED PARTIES” (Az érdekelt felek általi vizsgálatra) megjelöléssel kell ellátni.

A Bizottság levelezési címe:

European Commission (Európai Bizottság) Directorate General for Trade (Kereskedelmi Főigazgatóság) Directorate B (B. igazgatóság) Iroda: J-79 5/16 BE-1049 Brussels Fax: (32-2) 295 65 05

8. Az együttműködés elmulasztása

Az alaprendelet 18. cikkével összhangban, azokban az esetekben, ha az érdekelt felek bármelyike megtagadja a szükséges információkhoz való hozzáférést, vagy azokat nem szolgáltatja az e rendeletben megszabott határidőn belül, illetve ha a vizsgálatot jelentősen hátráltatja, a rendelkezésre álló tények alapján átmeneti vagy végleges, megerősítő vagy nemleges ténymegállapítások tehetők.

Ha megállapítást nyer, hogy az érdekelt felek bármelyike hamis vagy félrevezető információkat szolgáltatott, ezeket az információkat figyelmen kívül kell hagyni, és a rendelkezésre álló tényeket lehet használni. Az alaprendelet 18. cikkével összhangban, ha valamelyik érdekelt fél nem, vagy csak részben működik együtt, és ezáltal lényeges információkat visszatart, előfordulhat, hogy számára az eredmény kevésbé lesz kedvező annál, mint abban az esetben, ha együttműködött volna.

9. Az intézkedés megszűnésére irányuló felülvizsgálattal kapcsolatos vizsgálat ütemterve

Az alaprendelet 11. cikkének (5) bekezdése értelmében az intézkedás megszűnésére irányuló felülvizsgálatot ezen értesítésnek az Európai Unió Hivatalos Lapjában való közzétételétől számított 15 hónapon belül le kell zárni.

(1) HL L 52., 2005.3.2., 2. o.

(2) HL L 77., 2004.3.13., 12. o.

(3) HL L 56., 1996.3.6., 1. o. A legutóbb a 461/2004/EK rendelettel (HL L 77., 2004.3.13., 12. o.) módosított rendelet.

(4) HL L 266., 2005.10.11. 10. o.

(5) HL L 301., 2000.11.30., 21.o.

(6) HL L 266., 2005.10.11. 62. o.

(7) HL L 301., 2000.11.30., 88. o.

(8) Az egyéni különbözetet az alaprendelet 27. cikkének (3) bekezdése értelmében kérhetik a mintavételben részt nem vevő társaságok.

(9) A kapcsolt vállalatok jelentésének tekintetében a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, módosított 2454/93/EGK bizottsági rendelet (HL L 253., 1993.10.11., 1. o.) 143. cikke az irányadó.

(10) A kapcsolt vállalatok jelentésének tekintetében a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, módosított 2454/93/EGK bizottsági rendelet (HL L 253., 1993.10.11., 1. o.) 143. cikke az irányadó.

(11) A kapcsolt vállalatok jelentésének tekintetében a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, módosított 2454/93/EGK bizottsági rendelet (HL L 253., 1993.10.11., 1. o.) 143. cikke az irányadó.

(12) Ez azt jelenti, hogy a dokumentum kizárólag belső használatra szól. Az Európai Parlament, a Tanács és a Bizottság dokumentumaihoz való nyilvános hozzáférésről szóló, 1049/2001/EK európai parlamenti és tanácsi rendelet (HL L 145., 2001.5.31., 43. o.) 4. cikke értelmében védelem alatt áll. Az alaprendelet 19. cikke és az 1994. évi GATT VI. cikkének végrehajtásáról szóló WTO-egyezmény (dömpingellenes megállapodás) 6. cikke szerint bizalmas dokumentumnak minősül.